Mohammad topper

Næsten 9.000 mænd i Danmark er opkaldt efter islams profet. Fatima og Fatma er de populæreste muslimske pigenavne i Danmark. Navneforsker Eva Meldgaard har undersøgt brugen af muslimske fornavne.


        25. april 2006 kl. 0:00
        
    


        Af Rune Stefansson

Mohammad er det mest populære muslimske fornavn i Danmark. 8.928 mænd i Danmark er opkaldt efter profeten, når man tæller alle staveformer sammen: Mohamad, Mohamed, Mohammad, Mohammed, Muhamad, Muhamed, Muhammad og Muhammed. 

Det er den konklusion, navneforsker Eva Meldgaard når frem til efter at have analyseret brugen af muslimske fornavne i Danmark ved hjælp af Danmarks Statistiks navnestatistik. Der er dog grund til at tage et lille forbehold - for hvad er egentlig et muslimsk navn? 

"Muslimske navne er en ret udefinérbar størrelse. Et navn bliver ikke muslimsk, fordi det har en muslimsk navnebærer. De fleste forfattere af ordbøger om muslimske fornavne beskriver dem som navne, der har tilknytning til den islamiske kultur og tro," forklarer Eva Meldgaard. 

Den pensionerede navneforsker, der er forfatter til blandt andet "Den store navnebog", tilføjer, at mange tyrkere og asiater har fornavne uden forbindelse til islam. 

Top ti

En række af de populæreste muslimske drengenavne refererer til profeten Muhammed og hans nærmeste. De næst- og fjerdemest udbredte navne, Ahmad og Mustafa, er to af Muhammeds navne. Det tredjepopulæreste navn, Ali, er profetens svigersøn, mens Mehmet, der ligger nummer fem på listen, er en udvikling af profetens navn. 

"Generelt priser muslimske mandsnavne egenskaber som mod, tapperhed og manddom. Kvindernes navne afspejler dyder som skønhed, ynde og ærbarhed," siger Eva Meldgaard. 

Blandt pigenavnene fører Fatima og Fatma. Begge navne refererer til profetens datter. Zainab på fjerdepladsen er blandt andet navnet på to af profeten Muhammeds hustruer, og Amina på femtepladsen er profetens mor. 

Top ti for det samlede antal muslimske fornavne i Danmark. 2005

 Mænd
 
 
 Kvinder
 

Mohammad 

8928 

 

Fatima 

1157 

Ahmad 

3923 

 

Fatma 

1113 

Ali 

3394 

 

Yasmin 

1080 

Mustafa 

1864 

 

Zainab 

642 

Mehmet 

1413 

 

Amina 

635 

Hussein 

1329 

 

Amal 

422 

Ibrahim 

1232 

 

Samira 

420 

Yusuf 

1066 

 

Aisha 

407 

Hassan 

1006 

 

Iman 

405 

Omar 

851 

 

Aida 

376 

Anm.: Oplysningerne er indsamlet af Eva Meldgaard ved hjælp af Danmarks Statistiks navnedatabase. I tilfælde af flere mulige staveformer er tallene for de forskellige former lagt sammen og henført til den mest anvendte form.

Modenavne hos pigerne

Modemæssigt har de to former af navnet på profeten Muhammeds datter, Fatima og Fatma, dog problemer. På listen over navngivninger i 2004 blev Fatima og Fatma i 2004 overgået af både blomsternavnet Yasmin og Aya, der betyder "tegn fra Gud". Yasmin er dog et af de navne, der har voldt problemer i Eva Meldgaards opgørelse: 

"Yasmin med 'y' er uomtvistelig et muslimsk navn. Men i formen Jasmin med 'j' er det nu også uhyre populært blandt ikke-muslimer. Jeg har derfor valgt at henregne Yasmin blandt de muslimske navne, mens jeg ikke har medtaget Jasmin," beretter Eva Meldgaard. 

Navne som Layla (staves også Laila, Leila), Sara (Zara, Zahra) og Nadia (Nadja) er meget populære i den muslimske befolkning, men indgår ligesom Jasmin ikke i Eva Meldgaards opgørelse. Ifølge Eva Meldgaard er det umuligt at sige, hvor mange af navnebærerne der har muslimsk baggrund. Danmarks Statistik har nemlig ingen oplysninger om religiøse tilhørsforhold. 

Top ti for muslimsk navngivning i Danmark. 2004

Mænd
 
 
 Kvinder
 

Mohammad 

167 

 

Yasmin 

74 

Ali 

75 

 

Aya 

49 

Ahmad 

68 

 

Fatima 

27 

Yusuf 

46 

 

Amina 

24 

Malik 

33 

 

Aisha 

24 

Yunus 

33 

 

Zainab 

20 

Hussein 

32 

 

Noor 

17 

Omar 

31 

 

Salma 

16 

Mustafa 

30 

 

Azra 

14 

Anas 

26 

 

Aida 

12 

Anm.: Oplysningerne er indsamlet af Eva Meldgaard ved hjælp af Danmarks Statistiks navnedatabase. I tilfælde af flere mulige staveformer er tallene for de forskellige former lagt sammen og henført til den mest anvendte form.

Profeten altid populær

Mens der er kraftige modeudsving i brugen af de muslimske pigenavne, ser Mohammad ud til at være et permanent hit blandt drengene. Samlet set for de mange staveformer af profetnavnet fik 167 små drenge i 2004 navn efter islams grundlægger, der blev født i Mekka i år 570. 

Af de 167 drenge, der blev opkaldt efter profeten, blev de 46 stavet Mohammad. Mohammed med 'e' i endelsen fulgte tæt efter, og de to former har antalsmæssigt kørt tæt parløb i mange år. Således gik brugen af begge navneformer drastisk i vejret fra 1993 til 1996.

 

Se Eva Meldgaards ordbog over muslimske fornavne i Danmark.

Læs mere om navnemode i artiklen Korte pigenavne på mode.

Prøv også Danmarks Statistiks navnebarometer.